Document ID: 32008R0981

KOMISSION ASETUS (EY) N:o 981/2008,
annettu 7 päivänä lokakuuta 2008,
neuvoston asetuksen (EY) N:o 1493/1999 soveltamista koskevista yksityiskohtaisista säännöistä sekä viininvalmistusmenetelmiä ja -käsittelyjä koskevista yhteisön säännöistä annetun asetuksen (EY) N:o 423/2008 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999 (1) ja erityisesti sen 46 artiklan 1 ja 2 kohdan,
sekä katsoo seuraavaa:
(1)
Asetus (EY) N:o 1493/1999 kumotaan viinialan yhteisestä markkinajärjestelystä, asetusten (EY) N:o 1493/1999, (EY) N:o 1782/2003, (EY) N:o 1290/2005 ja (EY) N:o 3/2008 muuttamisesta sekä asetusten (ETY) N:o 2392/86 ja (EY) N:o 1493/1999 kumoamisesta 29 päivänä huhtikuuta 2008 annetulla neuvoston asetuksella (EY) N:o 479/2008 (2). Asetuksen (EY) N:o 1493/1999 V osaston I luvun viininvalmistusmenetelmiä ja -käsittelyjä koskevien säännösten sekä 70 artiklan ja erityisesti mainitun asetuksen liitteisiin sisältyvien vastaavien säännösten soveltamista jatketaan kuitenkin 31 päivään heinäkuuta 2009.
(2)
Asetuksen (EY) N:o 1493/1999 liitteessä V olevan A kohdan 2 kohdassa säädetään rikkidioksidin enimmäispitoisuusrajaa koskevista poikkeuksista sellaisten viiniluokkien osalta, joiden jäännössokeripitoisuus on vähintään viisi grammaa litraa kohti.
(3)
Asetuksen (EY) N:o 1493/1999 liitteessä V olevan B kohdan 3 kohdassa säädetään mahdollisuudesta poiketa eräiden viiniluokkien haihtuvien happojen kokonaispitoisuuden enimmäismäärästä.
(4)
Komission asetuksessa (EY) N:o 423/2008 (3) vahvistetaan tietyt asetuksen (EY) N:o 1493/1999 soveltamista koskevat yksityiskohtaiset säännöt erityisesti viinien kokonaisrikkidioksidipitoisuuksien ja viinien haihtuvien happojen kokonaispitoisuuksien enimmäismäärien osalta. Mainitun asetuksen 23 artiklan 1 kohdassa säädetään erityisesti, että asetuksen (EY) N:o 423/2008 liitteessä XIV esitetään asetuksen (EY) N:o 1493/1999 liitteessä V olevan A kohdan 2 kohdassa esitettyjen viiniluettelojen muutokset, ja ensiksi mainitun asetuksen 24 artiklassa säädetään, että asetuksen (EY) N:o 423/2008 liitteessä XVI esitetään viinit, joiden osalta säädetään haihtuvien happojen kokonaispitoisuutta koskevista poikkeuksista asetuksen (EY) N:o 1493/1999 liitteessä V olevan B kohdan 3 kohdan mukaisesti.
(5)
Eräiden portugalilaisten colheita tardia -merkinnällä varustettujen Douron alueen tma-laatuvalkoviinien, joiden jäännössokeripitoisuus on vähintään 80 grammaa litraa kohti, säilyminen hyvälaatuisina edellyttää, että niiden rikkidioksidipitoisuus on yleistä ylärajaa (260 milligrammaa litraa kohti) suurempi mutta kuitenkin alle 400 milligrammaa litraa kohti. Sen vuoksi kyseiset viinit olisi lisättävä asetuksen (EY) N:o 423/2008 liitteessä XIV olevan ensimmäisen alakohdan b alakodassa olevaan luetteloon.
(6)
Eräiden espanjalaisten Rioja-alkuperänimityksellä tai Málaga-alkuperänimityksellä varustettujen tma-laatuviinien ja eräiden portugalilaisten Douron alueen tma-laatuvalkoviinien, jotka valmistetaan erityisin menetelmin ja joiden kokonaisalkoholipitoisuus on yli 13 tilavuusprosenttia, haihtuvien happojen pitoisuudet ylittävät tavallisesti asetuksen (EY) N:o 1493/1999 liitteessä V olevan B osan 1 kohdassa vahvistetut enimmäismäärät, mutta ovat kuitenkin alle 25, 35 tai 40 milliekvivalenttia litrassa. Sen vuoksi kyseiset viinit olisi lisättävä asetuksen (EY) N:o 423/2008 liitteessä XVI olevaan luetteloon.
(7)
Asetuksen (EY) N:o 423/2008 44 artiklassa vahvistetaan jäsenvaltioiden uusien viininvalmistusmenetelmien koekäyttöä koskevat yleiset säännöt. Mainitun artiklan 1 kohdan c alakohdassa säädetty edellytys, jossa kielletään jäsenvaltiossa sallittujen viinivalmistusmenetelmien koekäytön kohteena olleiden viinien lähettäminen kyseisen jäsenvaltion alueen ulkopuolelle, aiheuttaa vaikeuksia toimijoille erityisesti koekäytössä olleiden menetelmien taloudellisten vaikutusten arvioinnissa. Kyseinen rajoittava edellytys olisi poistettava, koska Kansainvälinen viinijärjestö (OIV) on jo suositellut kyseistä menetelmää ja julkistanut sen.
(8)
Viininvalmistusmenetelmien koekäytössä olleiden viinien liikkeeseen laskemista koko yhteisössä olisi valvottava tehokkaasti, ja tällaisia viinejä koskevasta koekäytöstä olisi ilmoitettava asetuksen (EY) N:o 1493/1999 70 artiklan 1 kohdassa tarkoitetussa saateasiakirjassa ja 70 artiklan 2 kohdassa tarkoitetussa kirjanpidossa.
(9)
Sen vuoksi asetusta (EY) N:o 423/2008 olisi muutettava.
(10)
Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 423/2008 seuraavasti:
1)
Muutetaan 44 artiklan 1 kohdan ensimmäinen alakohta seuraavasti:
a)
Lisätään c alakohtaan lause seuraavasti:
”Jos viininvalmistusmenetelmä tai -käsittely, jota tällainen koekäyttölupa koskee, on kuitenkin jo OIV:n suosittelema ja julkistama menetelmä, sen tuloksena saatuja tuotteita voidaan pitää kaupan koko yhteisössä.”
b)
Lisätään e alakohta seuraavasti:
”e)
kyseiset menettelyt tai käsittelyt ilmoitetaan asetuksen (EY) N:o 1493/1999 70 artiklan 1 kohdassa tarkoitetussa saateasiakirjassa ja 70 artiklan 2 kohdassa tarkoitetussa kirjanpidossa.”
2)
Muutetaan liitteet XIV ja XVI tämän asetuksen liitteen mukaisesti.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä lokakuuta 2008.

Labels: 15
17
6